PATVIRTINTA

Kupiškio rajono savivaldybės

kultūros centro direktoriaus

2017 m. rugsėjo 24 d.

įsakymu Nr. V-81

**KUPIŠKIO RAJONO SAVIVALDYBĖS KULTŪROS CENTRO**

**SKAPIŠKIO PADALINIO MENO VADOVO**

**PAREIGYBĖS APRAŠYMAS**

**I SKYRIUS**

**PAREIGYBĖ**

1. Kupiškio rajono savivaldybės kultūros centro (toliau – kultūros centro) Skapiškio padalinio meno vadovas yra kultūros ir meno darbuotojas, dirbantis pagal darbo sutartį ir gaunantis atlyginimą iš savivaldybės biudžeto.
2. Pareigybės kodas pagal Lietuvos profesijų klasifikatorių – 143122.
3. Pareigybės lygis – B lygis.
4. Meno vadovo pareigybės paskirtis – vadovaujamo kolektyvo funkcijoms, uždaviniams ir pareigoms vykdyti, organizuoti, planuoti, derinti ir kontroliuoti kolektyvo veiklą, rengti programas, dalyvauti konkursuose, šventėse, festivaliuose ir pan.

**II SKYRIUS**

**BENDROSIOS NUOSTATOS**

1. Skapiškio padalinio meno vadovas yra tiesiogiai pavaldus Skapiškio padalinio kultūrinės veiklos vadybininkui, atskaitingas – Skapiškio padalinio veiklą kuruojantiems ir koordinuojantiems Kultūros centro darbuotojams – Kultūrinės veiklos seniūnijoje skyriaus vedėjui, pavaduotojui kultūrai, Renginių organizavimo ir sklaidos, Mėgėjų meno ir etninės kultūros ir Ūkio ir bendrųjų reikalų skyrių vedėjams.
2. Meno vadovą į darbą priima ir atleidžia, nustato su darbo santykiais susijusių išmokų dydį, atlieka kasmetinį premijavimą ir kt. Kultūros centro direktorius.
3. Keičiantis meno vadovui, muzikinis inventorius, koncertiniai rūbai ir kitas jam priskirtas turtas bei dokumentai perduodami priimančiajam pagal aktą, kurį surašo tam tikslui sudaryta ir Kupiškio kultūros centro direktoriaus įsakymu patvirtinta komisija.
4. Meno vadovui nesant darbe dėl pateisinamų priežasčių, jo pareigas atlieka kitas darbuotojas, skirtas Kultūros centro direktoriaus nustatyta darbuotojų pavadavimo tvarka. Pavaduojantis darbuotojas įgyja atitinkamas teises ir atsako už tinkamą jam paskirtų pareigų vykdymą.
5. Meno vadovas savo darbe vadovaujasi Lietuvos Respublikos kultūros centrų įstatymu, Lietuvos Respublikos biudžetinių įstaigų įstatymu, Lietuvos Respublikos autorinių teisių įstatymu, Lietuvos Respublikos etninės kultūros valstybinės globos pagrindų įstatymu, Lietuvos Respublikos dainų švenčių įstatymu, kitais Lietuvos Respublikos įstatymais ir poįstatyminiais aktais, Kultūros ministerijos, Švietimo ir mokslo ministerijos, Savivaldybių teisės norminiais aktais, Lietuvos Respublikos Vyriausybės nutarimais, Kupiškio rajono savivaldybės tarybos sprendimais, mero potvarkiais, Kultūros centro nuostatais, Kultūros centro darbo tvarkos taisyklėmis, Kultūros centro direktoriaus įsakymais, darbų saugos instrukcijomis, šiuo pareigybės aprašymu.

**III SKYRIUS**

**SPECIALIEJI REIKALAVIMAI ŠIAS PAREIGAS EINANČIAM DARBUOTOJUI**

1. Turėti muzikinį, bet ne žemesnį kaip aukštąjį universitetinį išsilavinimą su bakalauro kvalifikaciniu laipsniu ar jam prilygintą išsilavinimą arba aukštąjį koleginį išsilavinimą su profesinio bakalauro kvalifikaciniu laipsniu ar jam prilygintą išsilavinimą.
2. Išmanyti vadovaujančio mėgėjų meno kolektyvo darbo specifiką, vokalinio meno, kamerinio muzikavimo, liaudiškos muzikos ypatumus bei kūrybiško pritaikymo scenoje galimybes.
3. Išmanyti raštvedybos taisykles, sklandžiai, taisyklinga valstybine kalba dėstyti mintis raštu ir žodžiu.
4. Turėti darbo kompiuteriu (MS Office: MS Word, MS Excel, MS Power Point, Internet Explorer, Acrobat Reader) įgūdžius.
5. Mokėti užsienio kalbą (anglų, rusų).
6. Mokėti ieškoti problemų sprendimo būdų.
7. Gebėti:
	1. suburti mėgėjų meno kolektyvą, savarankiškai organizuoti jo darbą ir jam vadovauti;
	2. groti bent vienu muzikos instrumentu;
	3. dirbti komandoje;
	4. bendradarbiauti su kitų įstaigų darbuotojais būtinais funkcijoms atlikti klausimais.
8. Žinoti:
	1. darbų saugos, priešgaisrinės saugos, elektrosaugos reikalavimus ir jų laikytis;
	2. profesinės etikos ir elgesio kultūros reikalavimus, būti pareigingu, kūrybingu, iniciatyviu, komunikabiliu.
9. Elgesiu ir veikla nepažeisti etikos principų ir taisyklių.

**IV SKYRIUS**

**ŠIAS PAREIGAS EINANČIO DARBUOTOJO FUNKCIJOS**

1. Meno vadovo pareigas einantis darbuotojas vykdo šias funkcijas:
	1. planuoja ir koordinuoja Skapiškio padalinio meninę veiklą, derindamas su Skapiškio padalinio kultūrinės veiklos vadybininku, Skapiškio seniūnija, bendruomene, mokykla, biblioteka, bažnyčia bei kitomis su kultūrine veikla susijusiomis institucijomis;
	2. nustatytu laiku pristato Kultūrinės veiklos seniūnijose skyriaus vedėjui su Skapiškio padalinio kultūrinės veiklos vadybininku suderintas veiklos programas bei ataskaitas;
	3. rūpinasi Skapiškio ir Naivių mėgėjų meno kolektyvų veiklos reklama;
	4. sudaro Skapiškio ir Naivių mėgėjų meno kolektyvų repeticijų grafikus;
	5. kaupia metodinę literatūrą (natos, pjesės, šokių aprašai ir kt.);
	6. padeda kultūrinės veiklos vadybininkui rengti valstybinių švenčių ir atmintinų datų minėjimus, kalendorines šventes, kaimų sueigas, vakarones, parodas ir kt.;
	7. prireikus budi renginiuose ir šokių vakaruose;
	8. vykdo atlikėjo funkcijas (pagal turimą specialybę – dainuoja, groja, šoka, režisuoja);
	9. suburia mėgėjų meno kolektyvus, jiems vadovauja, savarankiškai organizuoja jų darbą, parenka repertuarą, rūpinasi meniniu lygiu ir sceniniu įvaizdžiu;
	10. su mėgėjų meno kolektyvais organizuoja koncertus ir koncertines išvykas (dėl finansinių galimybių suderinęs su Kultūros centro administracija), dalyvauja Skapiškio padalinio, Skapiškio seniūnijos, Kultūros centro renginiuose, rajono, regiono ir respublikinėse žanrinėse apžiūrose, siekia aukštesnės kategorijos;
	11. rūpinasi mėgėjų meno kolektyvų koncertinių drabužių, instrumentų, dekoracijų ir butaforijos priežiūra bei jų atnaujinimu;
	12. darbo sezono pradžioje pateikia derinti Kultūrinės veiklos seniūnijoje skyriaus vedėjui ir Kultūros centro direktoriui tvirtinti kolektyvo veiklos programą, repeticijų grafikus;
	13. pildo kolektyvo darbo apskaitos žurnalą;
	14. pateikia darbo ataskaitas ir informacinę medžiagą;
	15. rengia ir įgyvendina sociokultūrinius, etnokultūros bei edukacinius projektus;
	16. organizuoja mėgėjų meno kolektyvo veiklos rėmėjų paiešką;
	17. nuolat gilina žinias, kelia profesinę kvalifikaciją, užsiima savišvieta;
	18. laikosi darbo saugos, priešgaisrinės saugos reikalavimų;
	19. teikia siūlymus dėl kultūrinių renginių planavimo**;**
	20. laikosi darbo drausmės, darbų ir priešgaisrinės saugos reikalavimų;
	21. laiku pasitikrina sveikatą;
	22. vykdo kitus vienkartinius Kultūros centro direktoriaus įpareigojimus, nenumatytus pareigybės aprašyme, tačiau susijusius su Kultūros centro vykdoma veikla;
	23. tausoja Kultūros centro nuosavybę.

**V SKYRIUS**

**ŠIAS PAREIGAS EINANČIO DARBUOTOJO TEISĖS**

1. Meno vadovo pareigas einantis darbuotojas turi teisę:
	1. turėti tinkamas sąlygas savo darbo funkcijoms vykdyti: tinkamai apšviestas, šildomas patalpas ir darbo priemones – muzikos instrumentus, garso ir vaizdo aparatūrą;
	2. kelti kvalifikaciją kursuose, seminaruose;
	3. teikti Kultūros centro direktoriui siūlymus dėl kolektyvo veiklos ir aprūpinimo muzikos instrumentais, koncertine apranga, metodine literatūra ir t.t. gerinimo;
	4. iš Kultūros centro direktoriaus, direktoriaus pavaduotojo kultūrai ir Kultūros centro skyrių gauti informaciją ir dokumentus savo tiesioginėms pareigoms vykdyti;
	5. teiki informaciją apie Kultūros centro veiklą ar dalyvauti kitų institucijų renginiuose tik gavus Kultūros centro direktoriaus sutikimą;
	6. teikti pasiūlymus, inicijuoti įvairių klausimų sprendimą;
	7. į tinkamas darbo sąlygas, atostogas ir kitas teisės aktais numatytas garantijas;
	8. gauti įstatymų ir kitų teisės aktų nustatytą darbo užmokestį;
	9. kilus konfliktui ar atsiradus nenumatytoms problemoms, kreiptis tiesiogiai į Kupiškio kultūros centro direktorių;
	10. turėti ir kitų teisių, kurios neprieštarauja Lietuvos Respublikos įstatymams ir kitiems teisės aktams.

**VI SKYRIUS**

**ŠIAS PAREIGAS EINANČIO DARBUOTOJO ATSAKOMYBĖ**

1. Meno vadovas atsako už:
	1. šiame pareigybės aprašyme numatytų pareigų vykdymą, darbo kokybę, savalaikį pavedamų vienkartinių užduočių įvykdymą;
	2. darbo drausmės, darbo saugos ir darbo tvarkos taisyklių laikymąsi;
	3. su veikla susijusių dalyvių saugumą;
	4. racionalų darbo laiko panaudojimą;
	5. vadovaujamo kolektyvo kasmetinį repertuaro atnaujinimą ir jo pristatymą visuomenei;
	6. repeticijų metu mėgėjų meno kolektyvo narių sugebėjimų ir dainavimo įgūdžių lavinimą, kolektyvo meninį lygį;
	7. mėgėjų meno kolektyvo darbo apskaitos žurnalų duomenų tikslumą;
	8. darbo ataskaitų duomenų tikslumą;
	9. darbui skirtų patalpų, dekoracijų, kostiumų, butaforijos ar kito turto tinkamą eksploataciją ir priežiūrą;
	10. materialinių vertybių tinkamą eksploatavimą, priežiūrą, apsaugą;
	11. savo darbo rezultatus atsiskaito Skapiškio padalinio kultūrinės veiklos vadybininkui raštu pateikdamas darbo ataskaitas, už vienkartinių užduočių įvykdymą – raštu arba žodžiu įvykdęs užduotį;
	12. savo veiksmus, profesinės etikos klaidas, aplaidumą, padarytą žalą ir kompetencijos viršijimą pagal Lietuvos Respublikos įstatymus.
2. Meno vadovas už darbo drausmės pažeidimus gali būti traukiamas drausminėn atsakomybėn įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Su pareigybės aprašymu susipažinau ir įsipareigoju jį vykdyti:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas)

\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė)

20 -\_\_\_\_\_-\_\_\_\_\_